钦定古今图书集成/明伦汇编/官常典/第714卷 > 呼延寔
## 钦定古今图书集成/明伦汇编/官常典/第714卷 > 呼延寔

按《前赵录》：寔，匈奴中人，仕曜为征南将军。曜之攻氐
羌杨难敌也，军中大疫，曜亦寝疾欲还，恐难敌蹑其
后，因与羌和，署难敌为武都王。时秦州刺史陈安欲
窥虚实，诈言请朝。曜以疾笃，不许，乘马舆还，使寔监
辎重于后。安遂帅精骑邀击之，寔进退无路，与长史
鲁凭俱没于安。安囚寔而谓之曰：“刘曜已死，子尚谁
佐？孤当与足下共定大业。”寔叱之曰：“狗辈，汝荷人荣
宠，处不疑之地，前背司马保，今复如此。汝自视智能
何如？主上忧汝不久，枭首上邽通衢，何谓大业？可速
杀我！悬我首于上邽东门，观大军之入城也。”安怒杀
之。